इसी धर्म की रक्षा के लिये जगद्गुरु भगवान श्रीशंकराचार्य महाराज ने चार मठों की स्थापना कर हिन्दू धर्म की पताका बड़ी शान से फहरायी थी। इसी धर्म की रक्षा के लिये प्रातःस्मरणीय हिन्दू सूर्य महाराणा प्रताप ने जंगल-जंगल भटक कर घास की रोटियाँ खाईं थीं। इसी धर्म की रक्षा के लिये छत्रपति शिवाजी ने मुगलों से टक्कर ली थी। श्रीगुरुतेगबहादुर साहब ने अपना सर कटाया था और श्रीगुरु गोविन्द सिंह के दो दुधमुँहे लाल श्री जोरावरसिंह, फतेहसिंह ने हँसते-हँसते अपने को जीवित दीवारों में चुनवाया था। इसी धर्म की रक्षा के लिये वन्दावीर वैरागी ने अपने माँस की बोटी-बोटी नोचवाई थी। इसी धर्म की रक्षा के लिये धर्मवीर हकीकत का बलिदान हुआ था। इसी धर्म की रक्षा के लिए लाखों धर्मवीरों ने अपने सर कटाये थे।